Alderney
Store norske leksikon,Geografi,Verdens geografi,Europa,Storbritannia og Nord-Irlands geografi
Alderney er den nordligste av Kanaløyene. Øya har 2020 innbyggere i 2016 og et areal på åtte kvadratkilometer. Hovedbyen er St. Anne. Øya består av et flatt platå som ligger om lag 60 meter over havet. På sør- og vestkysten finnes noe høyere klipper. Ved Casquet-skjærene og i det 13 kilometer brede sundet mellom øya og Cap de la Hague på Normandie-kysten er farvannet farlig.
Alderney deler historie med andre kanaløyer som Jersey og Guernsey. Øya var okkupert av tyskerne under andre verdenskrig og hele befolkningen ble evakuert, hovedsakelig til fastlandet.Gunstige skattevilkår tiltrekker seg pensjonister, samtidig som mangel på arbeidsplasser fører til utvandring av yngre beboere. Følgelig er gjennomsnittsalderen høy. Ved siden av husdyrhold er turisme den viktigste næringen.